ג'יימס אדוארדס (כדורסלן)

ג'יימס פרנקלין אדוארדס (באנגלית: James Franklin Edwards; נולד ב-22 בנובמבר 1955) הוא כדורסלן עבר אמריקאי, אשר שיחק בליגת ה-NBA בין השנים 1977–1996. לאורך 19 עונותיו ב-NBA שיחק עבור 8 קבוצות שונות, זכה ב-3 אליפויות, והעמיד ממוצעים כוללים של 12.7 נקודות, 5.1 ריבאונדים ו-1.3 אסיסטים למשחק.

בעת פרישתו ממשחק בשנת 1996, ניצב אדוארדס במקום התשיעי בתולדות ה-NBA בסך משחקים (1,168), היה השחקן החמישי הכי מבוגר בתולדות הליגה (אחרי נאט היקי, רוברט פאריש, כרים עבדול-ג'באר ובוב קוזי) והיה אחד מארבעה שחקנים אשר שיחקו בליגה לפחות 19 עונות (אחרי עבדול-ג'באר, פאריש ומוזס מלון).

קריירת מכללות
אדוארדס נולד וגדל בסיאטל שבמדינת וושינגטון, ובין השנים 1973–1977 למד באוניברסיטת וושינגטון. לאורך תקופתו בקבוצת הכדורסל של האוניברסיטה שיחק תחת המאמן חבר היכל התהילה של הכדורסל מארב הארשמן, ובשתי עונותיו האחרונות נבחר לחמישיית העונה של מחוז Pac-8, לאחר שרשם במהלכן ממוצעים של 19.2 נקודות ו-8.8 ריבאונדים למשחק.

קריירת משחק
בדראפט ה-NBA 1977 נבחר אדוארדס על ידי לוס אנג'לס לייקרס, בבחירה ה-46 (סיבוב שלישי). בחציה הראשון של עונת הרוקי שלו הרשים בלייקרס עם ממוצעים של 14.8 נקודות ו-7.2 ריבאונדים למשחק, אך כבר לאחר 25 משחקים הועבר בטרייד לאינדיאנה פייסרס, בתמורה לאדריאן דאנטלי. ב-3 וחצי עונותיו באינדיאנה המשיך להציג יכולת גבוהה כשחקן חמישייה קבוע, ותרם 15.9 נקודות ו-7.5 ריבאונדים בממוצע למשחק.

לקראת עונת  חתם על חוזה בקליבלנד קאבלירס. בעונתו הראשונה בקליבלנד קלע 16.7 נקודות למשחק, אך קבוצתו סיימה עם המאזן הגרוע ביותר בליגה; 15–67.

בפברואר 1983, לאחר כעונה וחצי עם הקאבלירס, הועבר בטרייד לפיניקס סאנס, במדיה שיחק במשך כ-5 שנים. באפריל 1987 הואשם יחד עם חבריו לקבוצה ג'יי האמפריז וגרנט גונדרזיק בשימוש ובסחר בקוקאין, אולם בסופו של דבר לא הועמד למשפט ונשלח לתוכנית לגמילה מסמים במסגרת הסכם הפשרה. בעונת  הוביל את הסאנס לגמר האזור המערבי, לצד וולטר דייוויס, לארי נאנס ומוריס לוקאס. לאורך תקופתו בפיניקס שימש כסנטר הפותח של הקבוצה, ורשם ממוצעים של 14.7 נקודות ו-5.6 ריבאונדים למשחק.

בפברואר 1988 נשלח בטרייד לדטרויט פיסטונס, עמה זכה בשתי אליפויות NBA בעונות  ו-. לאורך עונת 1988/1989 שימש כמחליפו מהספסל של ביל ליימביר, וקלע 7.3 נקודות למשחק, ובעונה העוקבת פתח לצידו, ותרם 14.5 נקודות למשחק. בפלייאוף 1990 פתח אדוארדס בכל 20 משחקי קבוצתו, והיה הקלעי השלישי של הפיסטונס (אחרי אייזיאה תומאס וג'ו דיומרס) עם ממוצע של 14.3 נקודות למשחק. בעונת  שמר על יכולת גבוהה בדטרויט, אשר הובסה בגמר האזור המזרחי מול שיקגו בולס.

בין השנים 1991–1995 שיחק עבור לוס אנג'לס קליפרס, לוס אנג'לס לייקרס, ופורטלנד טרייל בלייזרס.

בעונת , אשר הייתה עונתו האחרונה בקריירה, זכה באליפות נוספת כשחקן שיקגו בולס. לאורך העונה הסדירה שותף ב-28 משחקים בלבד, ובשלב הפלייאוף שיחק ב-28 דקות בסך הכול.

קישורים חיצוניים

הערות שוליים

כדורסלנים אפרו-אמריקאים
כדורסלנים אמריקאים
מדינת וושינגטון: כדורסלנים
כדורסלני אוניברסיטת וושינגטון
בחירות דראפט של לוס אנג'לס לייקרס
כדורסלני לוס אנג'לס לייקרס
כדורסלני אינדיאנה פייסרס
כדורסלני קליבלנד קאבלירס
כדורסלני פיניקס סאנס
כדורסלני לוס אנג'לס קליפרס
כדורסלני פורטלנד טרייל בלייזרס
כדורסלני שיקגו בולס
אמריקאים שנולדו ב-1955